РЕГЛАМЕНТ (ЕО) № 465/2008 НА КОМИСИЯТА
от 28 май 2008 година
за поставяне на изисквания за изпитване и за информация, съгласно Регламент (ЕИО) № 793/93 на Съвета, на вносителите и производителите на определени вещества, които могат да се окажат устойчиви, биологично натрупващи се и токсични и фигурират в Европейския инвентаризационен списък на съществуващи търговски химични вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (1), и по-специално член 12, параграф 2 от него,
като има предвид, че:
(1)
От производителите и вносителите на определени вещества от Европейския инвентаризационен списък на съществуващи търговски химични вещества (2) може да бъде изискано да осигурят допълнителна информация, с която разполагат, и/или да подложат съществуващото вещество на изпитване, когато има основателни причини да се счита, че веществото представлява сериозна опасност за хората или околната среда. Вещества, които са устойчиви, биологично натрупващи се или токсични, могат да представляват такава опасност.
(2)
От съответните производители и вносители следователно се изисква да предоставят на Комисията информацията, с която разполагат, относно тези вещества.
(3)
От съответните производители и вносители също така се изисква да изпитат въпросните вещества, да съставят протокол за тези изпитвания и да изпратят протоколите, заедно с резултатите от изпитванията, на Комисията.
(4)
Предвидените в настоящия регламент мерки са в съответствие със становището на комитета, създаден съгласно член 15 от Регламент (ЕИО) № 793/93,
ПРИЕ НАСТОЯЩИЯ РЕГЛАМЕНТ:
Член 1
Производителите и вносителите на едно или повече вещества, които могат да бъдат устойчиви, биологично натрупващи се и токсични и фигурират в Европейския инвентаризационен списък на съществуващи търговски химични вещества, а също са поместени в приложението към настоящия регламент, предоставят на Комисията информацията, посочена в приложението, в рамките на определените в него срокове, и провеждат по отношение на всяко такова вещество изпитванията, посочени в приложението, в съответствие със специфицираните в него протоколи.
Също така те предоставят на Комисията протокол за всяко изпитване, включващ резултатите от него, в сроковете, определени в приложението.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 май 2008 година.